
Temeljem članka 118. stavak 2. Zakona o odgoju i obrazovanju u osnovnoj i srednjoj školi ( „Narodne Novine“ br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 64/20, 151/22 i 156/23), članka 29. Statuta Osnovne škole Alojzija Stepinca, a u skladu sa člankom 15., stavkom 2.  Zakona o javnoj nabavi (NN br. 120/16 114/22 i 48/26), na prijedlog ravnatelja, Školski odbor Osnovne škole Alojzija Stepinca, Zagreb, na __. sjednici, održanoj dana___ . kolovoza 2026. godine donosi 


P R A V I L N I K

O PROVEDBI POSTUPAKA JEDNOSTAVNE NABAVE  U ŠKOLI


OPĆE ODREDBE
Članak 1.
(1) Ovim se Pravilnikom o postupku provedbe jednostavne nabave (u daljnjem tekstu: Pravilnik) uređuju postupci, pravila i uvjeti jednostavne nabave roba, usluga i radova koje će Osnovna škola Alojzija Stepinca (u daljnjem tekstu: Naručitelj) provoditi do vrijednosti pragova za primjenu javne nabave:
a) robe i usluga te provedbu projektnih natječaja procijenjene vrijednosti manje od 50.000,00 eura
b) radova procijenjene vrijednosti manje od 100.000,00 eura. 
(2) Na pojmove propisane ovim Pravilnikom na odgovarajući način primjenjuju se pojmovi propisani Zakonom o javnoj nabavi (u daljnjem tekstu: ZJN 2016.).
(3) U provedbi postupaka nabave robe, usluga i radova obvezno je primjenjivati i druge važeće zakone,  podzakonske  propise,  upute,  odluke  i  pravilnike, koji  se odnose na predmet nabave.
(4) Sve vrijednosti u ovom Pravilniku iskazane su u eurima bez poreza na dodanu vrijednost (u daljnjem tekstu: PDV).
(5) Prilikom provođenja postupaka nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti, sve na način koji omogućava učinkovitu nabavu te ekonomično trošenje sredstava za nabavu.
(6) Naručitelj je dužan provoditi nabavu, roba, usluga i radova s pažnjom dobroga gospodarstvenika, pri tom vodeći računa o racionalnom i učinkovitom trošenju dodijeljenih sredstava na način da roba, usluge i radovi koje nabavlja odgovaraju svrsi.
(7) Nabava ne smije biti osmišljena s namjerom izbjegavanja primjene ZJN 2016. ili izbjegavanja primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) ili s namjerom da se određenim gospodarskim subjektima neopravdano omogući prednost ili ih se stavi u nepovoljan položaj.

SUKOB INTERESA
Članak 2.
(1) Sprječavanje, prepoznavanje i uklanjanje sukoba interesa u postupcima jednostavne nabave uređuje se sukladno odredbama Zakona o javnoj nabavi koje se odnose na sukob interesa te pripadajućim provedbenim propisima i internim aktima Naručitelja.
(2) Osobe koje sudjeluju u pripremi, pokretanju, provedbi, pregledu i ocjeni ponuda te odlučivanju u postupcima jednostavne nabave dužne su prije poduzimanja bilo koje radnje u postupku potpisati Izjavu o nepostojanju sukoba interesa.
(3) Izjava iz stavka 2. ovoga članka sadrži potvrdu da osoba:
- nema izravni ili neizravni interes u odnosu na gospodarske subjekte koji sudjeluju u postupku,
- nije u poslovnom, financijskom ili osobnom odnosu koji bi mogao utjecati na nepristrano obavljanje poslova,
  - nije u sukobu interesa u smislu propisa o javnoj nabavi.
(4) Izjava o nepostojanju sukoba interesa daje se prije početka obavljanja aktivnosti u svakom pojedinom postupku jednostavne nabave ili prilikom imenovanja u stručno povjerenstvo za nabavu, ako se radi o stalnim ili višekratnim zaduženjima.
(5) Naručitelj vodi i redovito ažurira Popis gospodarskih subjekata s kojima su osobe koje sudjeluju u postupcima jednostavne nabave u sukobu interesa ili u odnosima koji bi mogli predstavljati sukob interesa.
 (6) Osobe koje sudjeluju u postupku jednostavne nabave dužne su bez odgode prijaviti svaku okolnost koja može dovesti do sukoba interesa ili do njegovog postojanja tijekom postupka, a u slučaju postojanja sukoba interesa ili okolnosti koje ga mogu uzrokovati, takva osoba se izuzima iz daljnjeg sudjelovanja u postupku.
(7) U slučaju utvrđenog sukoba interesa ili opravdane sumnje u postojanje sukoba interesa, Naručitelj je dužan poduzeti odgovarajuće mjere, uključujući:
- zamjenu člana stručnog povjerenstva,
- ponavljanje dijela postupka ako je to potrebno,
- poništenje postupka ako se nepravilnost ne može otkloniti bez utjecaja na načela javne nabave.


PLANIRANJE NABAVE
Članak 3.

[bookmark: _Hlk235008165](1) Naručitelj planira nabavu roba, usluga i radova u skladu s potrebama za obavljanje odgojno-obrazovne djelatnosti odnosno djelatnosti upisanih u sudski registar te u skladu s raspoloživim financijskim sredstvima.
(2) Postupci jednostavne nabave provode se u pravilu u skladu s Planom nabave Naručitelja koji je donesen sukladno propisima o javnoj nabavi.
(3) Prilikom planiranja nabave Naručitelj uzima u obzir procijenjenu vrijednost nabave, planirano razdoblje provedbe nabave, potrebe za istovrsnim robama, uslugama ili radovima tijekom kalendarske godine.
(4) Ako se tijekom godine pojavi potreba za nabavom koja nije bila predviđena Planom nabave, Naručitelj može provesti postupak jednostavne nabave uz obveznu prethodnu izmjenu i dopunu Plana nabave.
(5) Planiranje nabave provodi se na način koji omogućuje učinkovito i racionalno korištenje sredstava te sprječavanje neopravdanog dijeljenja predmeta nabave.
(6) Plan nabave i sve njegove izmjene Naručitelj je obvezan objaviti na mrežnim stranicama naručitelja.


PREDMET NABAVE
Članak 4.

(1) U postupcima jednostavne nabave predmet nabave mora biti opisan na jasan, nedvojben i precizan način koji osigurava usporedivost ponuda i predstavlja tehničku, tehnološku, oblikovnu, funkcionalnu i drugu objektivno odredivu cjelinu, a može se podijeliti na grupe na temelju objektivnih kriterija, primjerice prema vrsti, svojstvima, namjeni, mjestu i/ili vremenu ispunjenja.

(2) Vrijednost nabave ne smije se dijeliti s namjerom izbjegavanja primjene posebnih propisa ili pravila koja vrijede prema procijenjenoj vrijednosti nabave.

RAZINE JEDNOSTAVNE NABAVE
Članak 5.
[bookmark: _Hlk125989917]Za provođenje postupaka jednostavne nabave određuju se sljedeće razine nabave:

1. jednostavna nabava roba, usluga i radova procijenjene vrijednosti do 15.000 EUR 
2. jednostavna nabava roba i usluga procijenjene vrijednosti veće od 15.000 EUR do 25.000 EUR te radova procijenjene vrijednosti veće od 15.000 EUR do 45.000,00 EUR,
3. jednostavna nabava roba i usluga procijenjene vrijednosti veće od 25.000 EUR, a manje od 50.000 EUR te radova procijenjene vrijednosti veće od 45.000 EUR, a manje od 100.000 EUR.
Primjenu određene razine jednostavne nabave određuje procijenjena vrijednost nabave bez  PDV-a pojedinog predmeta nabave robe, radova ili usluga.

PROVEDBA POSTUPKA JEDNOSTAVNE NABAVE

RAVNATELJ/ČELNIK NARUČITELJA

					Članak 6.

(1) O pokretanju postupka jednostavne nabave odlučuje ravnatelj kao čelnik Naručitelja.
(2) Ravnatelj je odgovoran je za zakonitost i pravilnost provedbe postupaka jednostavne nabave.
(3) Ravnatelj donosi odluku o pokretanju postupka jednostavne nabave, imenuje povjerenstvo za provedbu postupka jednostavne nabave, odlučuje o odabiru ponude ili poništenju postupka jednostavne nabave, te odlučuje o prigovorima gospodarskih subjekata,  kada je to predviđeno ovim Pravilnikom.
(4) Cijeli tijek postupka jednostavne nabave mora biti dokumentiran.

STRUČNO POVJERENSTVO
						Članak 7.
Čelnik Naručitelja odlukom o imenovanju imenuje Povjerenstvo za jednostavnu nabavu (u daljnjem tekstu: Povjerenstvo) te određuje njegove obveze i ovlasti u provođenju postupaka jednostavne nabave. 
(2) U sastavu Povjerenstva su najmanje tri člana koji ne moraju biti zaposlenici Naručitelja. 
(3) Obveze i ovlasti Povjerenstva su:
- priprema postupka jednostavne nabave: ispitivanje tržišta (prikupljanje informacija o potencijalnim ponuditeljima, cijenama, kvaliteti), dogovor oko uvjeta vezanih uz predmet nabave potrebnog sadržaja potrebne dokumentacije/uputa za prikupljanje ponuda, priprema poziva na dostavu ponuda, rokova za prikupljanje ponuda, načina dostave ponuda, tehničkih specifikacija, ponudbenih troškovnika i ostalih dokumenata vezanih uz predmet nabave,
- provedba postupka nabave: slanje poziva na dostavu ponuda gospodarskim subjektima, javna objava poziva na dostavu ponuda, otvaranje pristiglih ponuda, izrada zapisnika o pregledu i ocjeni ponuda, izrada odluke o odabiru sukladno kriteriju za odabir i uvjetima propisanima pozivom na dostavu ponuda ili izrada odluke o poništenju. 
KRITERIJ ZA ODABIR PONUDE U POSTUPKU JEDNOSTAVNE NABAVE 
Članak 8.
(1) U postupcima jednostavne nabave kriterij za odabir ponude je najniža cijena ii ekonomski najpovoljnija ponuda.
(2) Ako je kriterij ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave, npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke, rok isporuke ili rok izvršenja, jamstveni rok i slično.
(3) Kada se kao kriterij odabira koristi ekonomski najpovoljnija ponuda, kriteriji i način bodovanja moraju biti unaprijed određeni i navedeni u pozivu na dostavu ponuda ili drugoj dokumentaciji postupka jednostavne nabave.

 POSTUPAK JEDNOSTAVNE NABAVE PROCIJENJENE VRIJEDNOSTI DO 15.000,00 EURA

Članak 9. 
(1) Postupak nabave roba, usluga i radova procijenjene vrijednosti do 15.000,00 EUR provodi se u pravilu elektroničkim sredstvima komunikacije prikupljanjem jedne ili više ponuda/predračuna gospodarskih subjekata ili javnom objavom. 

(2) Nabava, roba, usluga i radova procijenjene vrijednosti do jednako 5.000,00 EUR provodi se izravnim ugovaranjem s jednim ponuditeljem izdavanjem narudžbenice ili zaključivanjem ugovora, temeljem primljene njegove ponude ili predračuna.

(3) Nabava roba, usluga i radova procijenjene vrijednosti jednake ili veće od 5.000,00 EUR, a do jednako 10.000 EUR provodi se slanjem poziva na dostavu ponuda na adrese najmanje tri (3) gospodarska subjekta po vlastitom izboru, koji moraju biti registrirani za obavljanje tražene robe, usluga ili radova. Za odabir ponude je dovoljna jedna (1) pristigla ponuda koja udovoljava svim traženim uvjetima.

(4)Nabava roba, usluga i radova procijenjene vrijednosti veće od 10.000,00 EUR do jednako 15.000,00 EUR provodi se objavom poziva na dostavu ponuda na mrežnim stranicama naručitelja.

(5) Ugovor mora sadržavati bitne sastojke. Narudžbenica obvezno sadrži sljedeće podatke: broj narudžbenice, datum i mjesto izdavanja, ime i prezime odnosno tvrtka i sjedište s kojom će se sklopiti pravni odnos, OIB, predmet nabave: vrsta roba, usluga ili radova koji se nabavljaju uz specifikaciju jedinica mjere, količina, jediničnih cijena te ukupnih cijena, potpis i pečat ovlaštene osobe. 
(6) Izdana narudžbenica odabranom ponuditelju dostavlja se primjenom elektroničkih sredstava komunikacije.
(7) Evidenciju o izdanim narudžbenicama vodi računovodstvo naručitelja.

POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EUR
SLANJE POZIVA NA DOSTAVU PONUDA
Članak 10.
 
(1) Za provedbu postupaka jednostavne nabave čija je procijenjena vrijednost veća od 15.000,00 EUR  naručitelj je obvezan provesti putem modula jednostavne nabave u EOJN RH. 
 (2) Za nabavu roba ili usluga procijenjene vrijednosti veće od 15.000,00 EUR do 25.000,00 EUR, odnosno za nabavu radova procijenjene vrijednosti veće od 15.000,00 eura do 45.000,00 eura, upućuje se poziv na dostavu ponuda na više adresa gospodarskih subjekata isključivo putem EOJN RH ili ga javno objavljuje u EOJN RH te provodi postupak sukladno ovom Pravilniku. Pozvati je moguće samo one gospodarske subjekte koji su registrirani na EOJN RH.
(3) Za nabavu roba ili usluga procijenjene vrijednosti veće od 25.000,00 EUR, a manje od 50.000,00 eura, odnosno za nabavu radova procijenjene vrijednosti veće od 45.000,00 eura, a manje od 100.000,00 eura, naručitelj javno objavljuje poziv na dostavu ponuda u EOJN RH te provodi postupak sukladno ovom Pravilniku.

Članak 11.

(3) Iznimno, Naručitelj nije obvezan provesti postupak jednostavne nabave putem javne objave u EOJN RH, već ga provodi slanjem poziva na dostavu ponuda putem EOJN RH na adresu jednog ili više gospodarskih subjekata:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,

b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt,
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.

(4) Razlozi za primjenu iznimke navode se i obrazlažu u objavi u EOJN RH.


SADRŽAJ POZIVA NA DOSTAVU PONUDA
Članak 12.
(1) Poziv za dostavu ponude minimalno sadrži: naziv naručitelja, naziv i adresu gospodarskog subjekta, opis predmeta nabave, rok za dostavu ponude (datum i vrijeme), uvjete i zahtjeve koje ponuditelji trebaju ispuniti, način dostave ponude, ugovornu kaznu, uvjete i načine plaćanja, komunikaciju s gospodarskim subjektima i ostale potrebne podatke sukladno sustavu EOJN RH.

(2) U pozivu za dostavu ponude mogu se odrediti i osnove za isključenje i uvjete sposobnosti gospodarskih subjekata te tražiti jamstva ovisno o složenosti predmeta nabave i procijenjenoj vrijednosti, primjenjujući na odgovarajući način odredbe posebnih propisa.

(3) Poziv na dostavu ponuda mora se izraditi na hrvatskom jeziku i latiničnom pismu. Iznimno, poziv na dostavu ponuda ili njezin dio, osim na hrvatskom jeziku i latiničnom pismu, može se izraditi i na nekom drugom službenom jeziku Europske unije.

(4) U pozivu za dostavu ponude definira se rok plaćanja od 30 (trideset) dana od dana primitka valjanog elektroničkog računa, koji se temelji na isporuci.

(5) Rok za dostavu ponuda određuje se razmjerno u pozivu za dostavu ponuda i ovisi o karakteristikama predmeta nabave.
(6) Rok za dostavu ponude ne može biti kraći od 5 (pet) dana od dana slanja poziva na dostavu ponuda putem EOJN-a RH, a u slučaju javne objave poziva na dostavu ponuda u EOJN RH rok za dostavu ponuda ne može biti kraći od 10 (deset) dana od dana javne objave. 
(7)Iznimno, u žurnim slučajevima koje je potrebno obrazložiti u zahtjevu za pokretanje postupka nabave Naručitelj može odrediti kraći rok, ali ne kraći od 5 (pet) dana od dana javne objave poziva na dostavu ponuda u EOJN RH.

OBJAŠNJENJA NARUČITELJA VEZANA UZ POZIV ZA DOSTAVU PONUDA
Članak 13.
(1) Za vrijeme roka za dostavu ponuda gospodarski subjekti mogu zahtijevati objašnjenja vezano za poziv na dostavu ponuda, isključivo elektronskim putem kroz sustav EOJN RH,  najkasnije tijekom drugog dana prije roka određenog za dostavu ponuda.
(2) Pod uvjetom da je zahtjev dostavljen pravodobno, Naručitelj je obvezan odgovor staviti na raspolaganje svima objavom na EOJN RH najkasnije dan prije roka određenog za dostavu ponuda.
(3) U slučaju bitne izmjene poziva na dostavu ponuda Naručitelj je dužan razmjerno produžiti rok za dostavu ponuda.
(4) Za vrijeme roka za dostavu ponuda, uvjeti navedeni u pozivu za dostavu ponude mogu se iz opravdanih razloga izmijeniti o čemu se obavijest i izmjena odmah dostavljaju pozvanim subjektima unutar modula EOJN RH.

PONUDA 
Članak 14.
[bookmark: _Hlk50545017](1) Ponuda mora biti izrađena prema zahtjevima iz poziva za dostavu ponuda. Ponuditelj izražava cijenu ponude u eurima. U cijenu ponude bez PDV-a moraju biti uračunati svi troškovi i popusti.
(2) Pod uvjetima i ograničenjima iz ZJN 2016. ili propisanim u pozivu na dostavu ponuda, ponuditelji u ponudi mogu uključiti i druge gospodarske subjekte u svojstvu podugovaratelja, odnosno gospodarskih subjekta na čiju se sposobnost ponuditelj oslanja.

OTVARANJE, PREGLED I OCJENA PONUDA
Članak 15.
(1) Protekom roka za dostavu ponuda Povjerenstvo otvara i provjerava ponude, a EOJN RH generira zapisnik o otvaranju ponuda.
(2) Ponude otvara najmanje jedan član Povjerenstva i otvaranje ponuda nije javno. 
(3) U slučaju da je postupak vođen putem javne objave poziva na dostavu ponuda putem EOJN RH, javno se objavljuje generirani zapisnik o otvaranju ponuda.
Članak 16. 
(1) Na temelju kriterija za odabir  ponuda (najniža cijena ili ekonomski najpovoljnija ponuda), članovi stručnog povjerenstva provode pregled i ocjenu ponuda te kroz sustav EOJN RH izrađuju i potpisuju Zapisnik o pregledu i ocjeni ponuda u kojem predlažu odabir najpovoljnije ponude ili poništenje postupka.
(2) Ako su informacije ili dokumentacija koje je trebao dostaviti ponuditelj nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku. Komunikacija između Naručitelja i ponuditelja vodi se putem EOJN RH.
(3) Ponudbeni list, troškovnik, jamstvo za ozbiljnost ponude i ESPD obrazac ne smatraju se određenim dokumentima koji nedostaju te Naručitelj ne smije zatražiti ponuditelja da iste dostavi tijekom pregleda i ocjene ponuda.
(4) Navedeno postupanje ne smije dovesti do pregovaranja vezano za kriterij za odabir ponude.

ODLUKE NARUČITELJA
Članak 17.
(1) Zapisnik o otvaranju i Zapisnik o pregledu i ocjeni ponuda za nabave čija je procijenjena vrijednost veća od 15.000,00 eura potpisuje Povjerenstvo te predlaže čelniku Naručitelja donošenje odluke o odabiru ili odluke o poništenju postupka.
(2) Odluku donosi čelnik Naručitelja najkasnije u roku od 15 (petnaest) dana od dana otvaranja ponuda, osim ako nije drugačije određeno pozivom na dostavu ponuda.

Članak 18.
(1) Naručitelj će odbiti ponude pregledom i ocjenom ponuda ako utvrdi da je ponuda nepravilna, neprihvatljiva ili neprikladna.  
(2) Nepravilna ponuda je ponuda koja nije u skladu s pozivom na dostavu ponuda ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišnog natjecanja ili je Naručitelj utvrdio da je cijena ponude izuzetno niska ili se radi o ponudi ponuditelja koji nije prihvatio ispravak računske pogreške.
(3) Neprihvatljiva ponuda je ponuda čija cijena prelazi procijenjenu vrijednost nabave, odnosno osigurana novčana sredstva Naručitelja za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta ili ponuda ponuditelja za kojeg se utvrdi da je u sukobu interesa.
(4) Neprikladna ponuda je ponuda koja u cijelosti ne odgovara potrebama Naručitelja u opisu predmeta nabave, troškovniku ili tehničkim specifikacijama te bez značajnih izmjena ne može zadovoljiti potrebe i zahtjeve iz poziva na dostavu ponuda.

Članak 19.
(1) Naručitelj može poništiti postupak jednostavne nabave ako postanu poznate okolnosti zbog kojih ne bi došlo do pokretanja postupka jednostavne nabave ili bi došlo do sadržajno drugačijeg poziva da su bile ranije poznate.
(2) Naručitelj je obvezan poništiti postupak jednostavne nabave: ako nije pristigla nijedna ponuda, ako nakon odbijanja ponuda ne preostane nijedna valjana ponuda, ako su sve ponude znatno veće od procijenjene vrijednosti nabave i osiguranih sredstava, ako se utvrdi sukob interesa koji se ne može na drugi način otkloniti i ako je to potrebno radi zaštite javnog interesa.
(3) Ako se ponuda u odnosu na cijenu ili trošak čini izuzetno niska, Naručitelj može uz primjenu odgovarajućih odredaba ZJN 2016 odbiti ponudu u slučaju da objašnjenje ili dostavljeni dokazi ponuditelja ne objašnjavaju nisku predloženu razinu cijene ili troškova.
Članak 20.
(1) Naručitelj je obvezan istovremeno izvijestiti sve ponuditelje o rezultatima pregleda i ocjene ponuda dostavom Odluke o odabiru ili poništenju, putem sustava EOJN RH i smatra se dostavljena svim sudionicima jednostavne nabave istekom dana u kojem je objavljena. 

PRAVNA ZAŠTITA
Članak 21.
(1) Na Odluku u postupku jednostavne nabave čija je procijenjena vrijednost veća od 15.000,00 eura dopušteno je podnijeti prigovor u pisanom obliku čelniku Naručitelja. 
(2) Pravo na prigovor ima svaki gospodarski subjekt koji ima ili je imao pravni i koji je pretrpio ili bi mogao pretrpjeti štetu od navodnoga kršenja subjektivnih prava.
(3) Prigovor se izjavljuje čelniku Naručitelja elektroničkim sredstvima komunikacije putem EOJN RH u roku od 5 (pet) dana od primitka Odluke, a u suprotnom će se prigovor odbaciti.
Članak 22.
(1) Čelnik Naručitelja u postupku po prigovoru može:
1. obustaviti postupak,
2. odbaciti prigovor zbog nedopuštenosti, nepravodobnosti, nedostatka pravnog interesa i zbog toga što je izjavljena od neovlaštene osobe,
3. odbiti prigovor,
4. usvojiti prigovor.
(2) Odluka o prigovoru mora biti obrazložena. 
(3) Odluka o prigovoru dostavlja se objavom u EOJN RH.
(4) Postupak po prigovoru nije upravni postupak te protiv takve odluke nije dopuštena žalba niti je moguće pokrenuti upravni spor.

UGOVOR O JEDNOSTAVNOJ NABAVI
Članak 23.
(1) S odabranim ponuditeljem sklapa se ugovor o jednostavnoj nabavi nakon izvršnosti odluke o odabiru.
(2) Ugovorne strane izvršavaju ugovor o nabavi u skladu s uvjetima određenima u pozivu na dostavu ponuda i odabranom ponudom.
Članak 24.
(1) Naručitelj smije izmijeniti ugovor o jednostavnoj nabavi tijekom njegova trajanja bez provođenja novog postupka jednostavne nabave uz odgovarajuću primjenu članaka 315. – 320. ZJN.
(2) Izmjene ugovora o nabavi Naručitelj je obvezan objaviti u registru ugovora u roku od 30 (trideset) dana od dana izmjene ugovora.

PROJEKTNI NATJEČAJ
Članak 25.
(1) Ovaj članak Pravilnika primjenjuje se na:
1. projektne natječaje organizirane kao dio postupka koji prethodi postupku dodjele ugovora o jednostavnim nabavama usluga
2. projektne natječaje s nagradama ili isplatama sudionicima.
(2) U slučajevima iz stavka 1. točke 1. ovoga članka, procijenjena vrijednost nabave temelji se na procijenjenoj vrijednosti nabave za ugovor o jednostavnoj nabavi usluga, uključujući moguće nagrade ili isplate sudionicima.
(3) U slučajevima iz stavka 1. točke 2. ovoga članka, procijenjena vrijednost nabave temelji se na ukupnom iznosu nagrada i isplata, uključujući procijenjenu vrijednost nabave za ugovor o jednostavnoj nabavi usluga koji bi se poslije mogao sklopiti ako je Naručitelj naveo svoju namjeru da dodijeli takav ugovor u obavijesti o projektnom natječaju.

POHRANA DOKUMENTACIJE 
Članak 26.
(1) Svu dokumentaciju nastalu u provedbi postupka jednostavne nabave po ovom Pravilniku Naručitelj je obvezan čuvati najmanje četiri godine od završetka postupka, ako posebnim propisima nije određen dulji rok čuvanja.

ZAVRŠNE ODREDBE
Članak 27.
(1) Ovaj Pravilnik, kao i sve njegove daljnje izmjene i dopune, objavljuje se na internetskim stranicama Naručitelja te se čini dostupnim u EOJN RH.
(2) Stupanjem na snagu ovog Pravilnika stavlja se van snage Pravilnik o načinu provedbe postupka jednostavne nabave (KLASA: 012-04/23-01/01, URBROJ: 251-313-01-23-1) od 28.veljače 2023. godine.
(3) Postupci jednostavne nabave pokrenuti prije stupanja na snagu ovog Pravilnika dovršit će se prema odredbama akta koji je bio na snazi u trenutku pokretanja postupka.
Članak 28.
(1) Ovaj Pravilnik se objavljuje na oglasnoj ploči i internetskoj stranici Naručitelja te se čini dostupnim u Elektroničkom oglasniku javne nabave Republike Hrvatske, a stupa na snagu 1. rujna 2026. g.

                                                                                                             Lovorka Ban Cesarec 
_________________________

						Članak 29.

(1) Ovaj Pravilnik objavljen je u EOJN RH, na internetskoj stranici Škole i na oglasnoj ploči dana __. kolovoza 2026. godine.

                                                                                                                                  RAVNATELJ:
Luka Gracin, mag.prim.educ.


KLASA: 012-04/26-01/01
URBROJ: 251-313-26-
Zagreb, -------------- 2026. godine.


